KTC สอนให้คิด เรียนรู้จากประสบการณ์
บริษัท บัตรกรุงไทย (KTC) เป็นอีกหนึ่งบริษัทที่มีกิจกรรมเพื่อสังคมอย่างสม่ำเสมอ
21 ก.พ. 2560

บริษัท บัตรกรุงไทย (KTC) เป็นอีกหนึ่งบริษัทที่มีกิจกรรมเพื่อสังคมอย่างสม่ำเสมอ โดยเฉพาะกิจกรรมเพื่อสร้างการเรียนรู้ด้านการเงินตั้งแต่โครงการ Learn &amp; Earn ที่เริ่มมาตั้งแต่ปี 2546 (นับมาถึงปีนี้ก็เข้าปีที่ 14 แล้ว) และยังร่วมกับธนาคารกรุงไทยจัดกิจกรรมให้ความรู้ด้านการออมแก่เยาวชน รวมทั้งผู้ปกครองด้วย เช่น
กิจกรรมเวิร์กช็อป “เคทีซีปันรักให้น้องด้วยความรู้” ตอน “เคทีซีสอนน้องออมเงิน” ให้กับนักเรียนชั้นประถมศึกษาชั้นปีที่ 5-6 โรงเรียนวัดภาษีกว่า 100 คน เพื่อปลูกฝังความรู้ความเข้าใจและประโยชน์ในการออมเงินให้กับเด็ก เพื่อเป็นพื้นฐานสู่อนาคต
“มีพนักงานไปสอนน้องๆ เรื่องการออม แต่สอนเด็กอย่างเดียวยังไม่พอ ยังสอนผู้ปกครองในการสร้างรายได้ด้วย” พจนีย์พร ชำนาญภักดี ผู้อำนวยการ-ทรัพยากรบุคคล KTC กล่าว
ขณะที่โครงการ Learn &amp; Earn ซึ่งรับนักศึกษาเข้ามาฝึกงานในแผนกต่างๆ ใน KTC โดยมีวัตถุประสงค์ข้อหนึ่งคือ เพื่อให้นักศึกษาได้เรียนรู้ถึงการบริหารเงินและบริหารเวลาอย่างเหมาะสมเพื่อเตรียมความพร้อมในการทำงานต่อไป
“เราต้องการเพาะบ่มต้นกล้าที่ต้องเป็นทั้งคนเก่งและคนดี อยากให้นักศึกษาใช้เวลาว่างและใช้เงินอย่างมีคุณค่า โดยทุกปีจะต้องมีหนึ่งหลักสูตรที่สอนเรื่องการใช้จ่ายและการออมให้กับนักศึกษาที่มาเข้าร่วมโครงการ” พจนีย์พร กล่าว
พจนีย์พร กล่าวอีกว่า “แม้ว่าจะไม่ได้สอนเรื่องการใช้จ่าย การออม แต่เชื่อว่านักศึกษาที่เข้าร่วมโครงการจะได้เรียนรู้จากชีวิตจริง เพราะทุกคนจะมีรายได้จากการฝึกงานชั่วโมงละ 60 บาท ซึ่งน้องบางคนได้เดือนละเป็นหมื่น แต่จะรู้คุณค่าของเงินที่ได้มา มันยิ่งกว่าการสอนเรื่องการใช้เงิน”
นอกจากนี้ เมื่อปี 2559 KTC ร่วมกับสำนักงานส่งเสริมวิสาหกิจขนาดกลางและขนาดย่อม (สสว.) จัดกิจกรรม “KTC Gen D : ตอนพลังแห่งความคิด คิดดี ทำดี SMEs Startup” ให้นักศึกษาฝึกงานโครงการ Learn &amp; Earn เขียนบทความแนะนำธุรกิจ SME ส่งเข้าประกวด
“คนรุ่นใหม่อยากเป็นเจ้าของกิจการ แต่ก่อนจะเป็นเจ้าของกิจการต้องรู้จักการวางแผนการเงิน วางแผนชีวิต เราจึงจัดโครงการนี้ขึ้น โดยเชิญผู้ประกอบการธุรกิจที่ประสบความสำเร็จร่วมแชร์ประสบการณ์ และให้เขียนบทความว่า ถ้าจะเป็น SME ที่ดีและประสบความสำเร็จต้องทำอย่างไร”
“เพราะคนรุ่นใหม่ไม่ชอบที่จะถูกบังคับ เพราะฉะนั้นต้องสอนให้คิดให้เรียนรู้จากประสบการณ์ และฟังเรื่องราวความเป็นมาของคนที่ประสบความสำเร็จว่ากว่าจะได้มาไม่ใช่เรื่องง่าย” พจนีย์พร กล่าว